**בשורה ליצואנים וליבואנים:**

**שר הכלכלה והתעשייה, מר אלי כהן, ומקבילו, שר המסחר והתעשייה הפנמני, חתמו על הסכם אזור סחר חופשי בין המדינות**

היום, יום חמישי, 17 במאי 2018, שר הכלכלה והתעשייה, מר אלי כהן, ועמיתו שר המסחר והתעשייה, מר אוגוסטו ארוסמנה מורנו, חתמו על ההסכם לאזור סחר חופשי בין מדינת ישראל לבין הרפובליקה של פנמה. החתימה התקיימה במעמד ראשי המדינות, ראש הממשלה, מר בנימין נתניהו ונשיא פנמה, מר חואן קרלוס וארלה.

ההסכם יבטל מחסומים בפני סחר ויעניק גישה מועדפת לכל צד ביצוא של מוצרים ושירותים לשוק של הצד השני, **יכונן כללים ברורים ומועילים על מנת לטפח סביבה נוחה לסחר ולהשקעות** בין שני הצדדים, **יקדם פיתוח כלכלי** ויגביר את שיתוף הפעולה הכלכלי. ההסכם מאפשר ליצואנים לקבל הטבה ביצוא לפנמה בדמות מכס אפסי או מופחת ולחילופין, מאפשר ליבואנים לייבא מוצרים מפנמה בהטבה ממכס גם כן, וכך לסייע להורדת יוקר המחיה.

כך למשל:

|  |  |
| --- | --- |
| **מוצר** | **שיעור ההוזלה בייבוא לישראל\*** |
| כימיקלים | הוזלה ממוצעת של כ-10% |
| פירות וירקות (למשל בפירות וירקות מיובשים) | הוזלה ממוצעת של כ- 10% |
| דגים ומוצרי דגים | ההוזלה נעה בין 12% ל- 26% |
| מזון מעובד (למשל ברטבים ואלכוהול) | הוזלה ממוצעת של כ-10% |

|  |  |
| --- | --- |
| **מוצר** | **שיעור ההוזלה ביצוא לפנמה** |
| מכונות | הוזלה ממוצעת של כ-10% |
| כימיקלים | הוזלה של 10% |
| ציוד רפואי | הוזלה ממוצעת של כ-10% |
| פירות וירקות (למשל באבוקדו ופירות הדרים) | הוזלה ממוצעת של 15% |
| דגים ומוצרי דגים | הוזלה ממוצעת של 15% |
| מזון מעובד (למשל בשימורים, יין ובמיצי פירות) | הוזלה ממוצעת של כ-15% |

\* יצוין כי ההוזלה הינה בשיעור המכס מתוך כוונה שהוזלה זו תתגלגל לכיסו של הצרכן הישראלי במקרה של היבוא.

שר הכלכלה והתעשייה, מר אלי כהן: "משרד הכלכלה והתעשייה, באמצעות מינהל סחר חוץ, ממשיך לחזק את הקשרים הכלכליים של ישראל עם מדינות העולם בדגש על כלכלות מתפתחות שפוטנציאל הצמיחה שלהן רב. מדובר בחיזוק דריסת הרגל של ישראל באמריקה הלטינית, התואם את המדיניות אותה אנו מובילים להרחבת אפיקי היצוא בעבור התעשייה הישראלית ומגזרי השירותים השונים. ההסכם יפתח אפשרויות חדשות בפני התעשייה הישראלית, תוך הענקת יתרון תחרותי ליצרנים הישראלים. בשל מיקומה האסטרטגי של פנמה, ההסכם צפוי גם לסייע ליצואנים ישראלים לחדור לשווקים נוספים באמריקה הלטינית, וכך לחזק את הייצוא הישראלי ולהגדיל את הצמיחה במשק".

על פי נתוני הלשכה המרכזית לסטטיסטיקה, הסחר הקיים בין המדינות עומד על כ-20 מיליון דולר. היצוא מרכיב כ-11 מיליון דולר ועיקרו מכונות, ציוד רפואי, אופטיקה וכימיקלים.

עיקר היבוא מפנמה אשר עומד על כ- 9.3 מיליון דולר מורכב בעיקרו ממזון וכימיקלים. הציפייה היא שהחתימה על ההסכם תביא בשנים הקרובות להגדלה של הסחר בין המדינות.